書事呈元聲如愚起莘三兄
作者：洪邁
朝代：宋

paragraphs: 隠吏朱墨暇，飽眠北窗風。
時呼方外客，逃暑尊酒中。
寂寞杜拾遺，四壁口不供。
坐取盤餐款，哀哉豈天窮。
何如平生友，磁鐵間不容。
每懷千里駕，今作五斗逢。
吏行散鳬鶩，楸局收鸞龍。
共話十年舊，事往如飛蓬。
浮榮真一戲，何者爲窮通。
應須河漢語，浄洗芥蒂胸。
僕夫適在門，客醉尊亦空。
更爲後日約，及此芙蓉紅。